钦定古今图书集成/方舆汇编/边裔典/第113卷 > 《论边将一》前人
## 钦定古今图书集成/方舆汇编/边裔典/第113卷 > 《论边将一》前人

臣“近者累曾上言，以河北沿边将帅未甚得人，特乞
精选，其代州犹不可轻授，缘代州与云、应等州相去
至近，路又坦平，古今最是难控扼之所。太宗朝以骁
将杨业守之，业殁，继以给事中张齐贤守之，其慎重
用人如此。自后边鄙无事，然亦用武臣中有材略者。
今朝廷委任郭承祐，必恐败事。”按承祐累任无状，朝
“野共知，物议喧然，以为不可。且北国请命，历年多矣，
然恩过则生骄，安久则忘备，理之常也。况西北二方，
自古尝恶其连盟协势，以为中国之患。以今观之，衅
端已兆，庙堂之上所宜窥之未萌，而为国家锐意而
远虑也。今天下不患乏人而患不用。用人之道，不必
分文武之异，限高卑之差，在其人何如耳。必当考以
应敌制胜之略，询以安边御众之宜，观辞气之瓌奇，
举动之方重者，擢而用之，则取人之要，无大于此。况
河北、河东同时地震，变异如此，不可不惧。臣先进札
子，言之颇详，其承祐欲乞早令诏还，别用能者。沿边
守将畏懦不胜任者，亦乞速赐移易。若不预为之具，
缓急图之，则无及矣。惟陛下特留圣意，则天下幸甚。”